b'\n_START_ARTICLE_\nViktoras Deividas Breneris\n_START_SECTION_\nBiografija\n_START_PARAGRAPH_\nViktoras Dovydas Breneris gim\xc4\x97 \xc5\xbeyd\xc5\xb3 \xc5\xa1eimoje \xc5\xa0iauliuose. Jo t\xc4\x97vas buvo kvalifikuotas graveris ir antspaud\xc5\xb3 gamintojas. I\xc5\xa1 savo t\xc4\x97vo jaunasis Viktoras ir i\xc5\xa1moko sud\xc4\x97tingo bei kruop\xc5\xa1taus darbo paslap\xc4\x8di\xc5\xb3. B\xc5\xabdamas \xc5\xa1e\xc5\xa1iolikos met\xc5\xb3, Viktoras jau tur\xc4\x97jo savo dirbtuv\xc4\x99, o jo vardas buvo gerai \xc5\xbeinomas aplinkui. Netrukus \xc5\xa1eima persik\xc4\x97l\xc4\x97 \xc4\xaf augant\xc4\xaf Kauno miest\xc4\x85, kur Viktoras taip pat greitai i\xc5\xa1sikovojo kvalifikuoto meistro reputacij\xc4\x85. Tai nepatiko konkurentams ir jie \xc4\xafskund\xc4\x97 Viktor\xc4\x85 carinei vald\xc5\xbeiai kaip padirbin\xc4\x97toj\xc4\x85. Viktoras buvo suimtas ir nuteistas i\xc5\xa1tremti \xc4\xaf Sibir\xc4\x85. Tremtis b\xc5\xabt\xc5\xb3 nutraukusi menininko karjer\xc4\x85, ta\xc4\x8diau jam pasisek\xc4\x97 pab\xc4\x97gti. 1890\xc2\xa0m. b\xc5\xabdamas devyniolikos Viktoras emigravo \xc4\xaf Amerik\xc4\x85. Pirmiausiai jis \xc4\xafsik\xc5\xabr\xc4\x97 Niujorke. Netrukus jis \xc4\xafstojo \xc4\xaf Cooper Union koled\xc5\xbe\xc4\x85. Studijavo vakarin\xc4\x97se klas\xc4\x97se menus. Breneris netrukus i\xc5\xa1moko angl\xc5\xb3 ir pranc\xc5\xabz\xc5\xb3 kalbas. Jam buvo patik\xc4\x97ta sukurti Bethoveno profil, Niujorko muzikin\xc4\x97s tarybos medaliui._NEWLINE_1898\xc2\xa0m. Viktoras prad\xc4\x97jo studijuoti Pary\xc5\xbeiuje kartu su garsiu Pranc\xc5\xabzijos medalistu Oscar Roty, meno mokykloje, pavadinimu Acad\xc3\xa9mie Julian. Ten jis pristat\xc4\x97 vien\xc4\x85 i\xc5\xa1 pirm\xc5\xb3j\xc5\xb3 savo darb\xc5\xb3 ekspozicij\xc5\xb3. 1900\xc2\xa0m. Pasaulin\xc4\x97je parodoje u\xc5\xbe jo darbus jam buvo \xc4\xafteiktas apdovanojimas. 1901\xc2\xa0m. Bafalo mieste vykusioje Pan Amerikos parodoje ir 1904\xc2\xa0m. parodoje Sent Liuise Brenerio, kaip skulptoriaus ir medalininko, talentas neliko nepasteb\xc4\x97tas ir \xc4\xafvertintas._NEWLINE_1908\xc2\xa0m. Breneris sugr\xc4\xaf\xc5\xbeo \xc4\xaf JAV. Tais pa\xc4\x8diais metais ved\xc4\x97 An\xc4\x85 Reeb ir gavo labai svarbi\xc4\x85 u\xc5\xbeduot\xc4\xaf\xc2\xa0\xe2\x80\x93 sukurti bareljef\xc4\x85 Linkolnui atminti._NEWLINE_Breneris mir\xc4\x97 1924\xc2\xa0m. Palaidotas Mount Judah kapin\xc4\x97se, Niujorke.\n_START_SECTION_\nLinkolno centas\n_START_PARAGRAPH_\nKo gero, pats \xc5\xbeinomiausias Brenerio k\xc5\xabrinys yra JAV vieno cento nominalo moneta, skirta Linkolno gimimo 100-osioms metin\xc4\x97ms. Tai seniausiai naudojamas dizainas JAV monet\xc5\xb3 kalyklos istorijoje._NEWLINE_Kai Breneris suk\xc5\xabr\xc4\x97 plok\xc5\xa1t\xc4\x99 Linkolnui atminti, tuometinis JAV prezidentas Teodoras Ruzveltas apsilank\xc4\x97 Brenerio studijoje ir pozavo medaliui, kuris buvo skirtas Panamos kanalui. \xc4\x8cia JAV prezidentas ir atkreip\xc4\x97 d\xc4\x97mes\xc4\xaf \xc4\xaf bronzin\xc4\x99 Linkolno bareljef\xc4\x85 ant sienos, kuri labai j\xc4\xaf su\xc5\xbeav\xc4\x97jo. Pokalbiuose su Ruzveltu Breneris pasi\xc5\xabl\xc4\x97 i\xc5\xa1leisti ne bareljef\xc4\x85, o b\xc5\xabtent pinigin\xc4\x99 monet\xc4\x85 Linkolnui atminti. Breneris nor\xc4\x97jo i\xc5\xa1graviruoti Linkolno portret\xc4\x85 ant pus\xc4\x97s JAV dolerio monetos, ta\xc4\x8diau monet\xc5\xb3 kalyklos direktorius informavo, kad pagal galiojan\xc4\x8dius \xc4\xafstatymus tik dvi monetos\xc2\xa0\xe2\x80\x93 vieno cento ir penki\xc5\xb3 cent\xc5\xb3 gali b\xc5\xabti kei\xc4\x8diamos._NEWLINE_Kai Breneris persiunt\xc4\x97 JAV monet\xc5\xb3 kalyklos vadovui Linkolno cento model\xc4\xaf, ant projekto buvo pilna autoriaus pavard\xc4\x97. Autori\xc5\xb3 para\xc5\xa1ai ant monet\xc5\xb3, ypa\xc4\x8d auksini\xc5\xb3, tuomet buvo madingi kitose \xc5\xa1alyse. Ta\xc4\x8diau JAV monet\xc5\xb3 kalyklos vadovas nusprend\xc4\x97 autoriaus pavard\xc4\x99 pakeisti inicialais. Breneris inkorporavo savo inicialus \xe2\x80\x9eVDB\xe2\x80\x9c monetos reverso apa\xc4\x8dioje tarp kvie\xc4\x8di\xc5\xb3 varp\xc5\xb3. I\xc5\xa1 prad\xc5\xbei\xc5\xb3 Breneris i\xc5\xa1 viso nenor\xc4\x97jo \xc4\xafra\xc5\xa1yti savo vardo ar inicial\xc5\xb3, ta\xc4\x8diau v\xc4\x97liau sprendim\xc4\x85 pakeit\xc4\x97 motyvuodamas tuo, kad autorius privalo prisiimti atsakomyb\xc4\x99 u\xc5\xbe savo darb\xc4\x85. Inicial\xc5\xb3 tradicija buvo smarkiai kritikuojama ir jos buvo atsisakyta\xc2\xa0\xe2\x80\x93 1909\xc2\xa0m. viduryje, pirmaisiais Brenerio monetos apyvartos metais. Tai buvo pirmosios JAV istorijoje monetos, kuriose i\xc5\xa1kaldintas prezidento atvaizdas. Ta\xc4\x8diau, jau nuo jo 1918\xc2\xa0m. inicialai yra matomi Linkolno biusto apa\xc4\x8dioje, peties viduryje. Tok\xc4\xaf Linkolno cent\xc4\x85 matome nuo 1959\xc2\xa0m., i\xc5\xa1skyrus tai, kad pakeistas reversas, jame vaizduojamas Linkolno memorialas. _NEWLINE_Bronziniai Linkolno reljefai datuojami nuo 1907\xc2\xa0m. ir turintys Brenerio para\xc5\xa1\xc4\x85, vertinami aukcionuose nuo 3900 JAV doleri\xc5\xb3.'